Krugersdorp-man val na sy dood by Drie RondawelsDie Drie Rondawels. Foto: Via SouthAfrica.net ŉ 34-jarige man is dood nadat hy Saterdag van ŉ 100 meter hoë krans by Drie Rondawels naby Graskop in Mpumalanga geval het. Sers. Gerald Sedibe, provinsiale polisiewoordvoerder, het aan Maroela Media gesê die man, van Krugersdorp in Gauteng, het verby die afgebakende gebied geloop voor hy na sy dood geval het. Maroela Media het vroeër berig die polisie en nooddienste is na die toneel ontbied. “ŉ Lugsoektog is gedoen en die man se liggaam is by die voet van die berg aangetref. Daar kon ongelukkig niks vir hom gedoen word nie weens die ernstige aard van sy beserings,” het Chris Botha, woordvoerder van Netcare 911, gesê. Sedibe het gesê die man is op die toneel dood verklaar. Sy liggaam is Sondag deur nooddienste en ŉ helikopter teruggebring. Die polisie doen ŉ geregtelike doodsondersoek. Die man se identiteit word weerhou totdat al sy naasbestaandes van sy dood ingelig is.